Συντεταγμένες: 35°20′42″N 25°08′17″E﻿ / ﻿35.3449°N 25.1381°E﻿ / 35.3449; 25.1381

Ο **Οργανισμός της Ευρωπαϊκής Ένωσης για την Ασφάλεια Δικτύων και Πληροφοριών** (**ENISA**) είναι ένας οργανισμός της Ευρωπαϊκής Ένωσης που συστάθηκε το 2004 με τον Ευρωπαϊκό Κανονισμό αριθ. 460/2004 και λειτουργεί από την 1η Σεπτεμβρίου 2005. Η έδρα του βρίσκεται στο Ηράκλειο, στην Ελλάδα ενώ διαθέτει και γραφείο διασύνδεσης στην Αθήνα, επί της οδού Βασ. Σοφίας 1 στο Μαρούσι. Η αποστολή του οργανισμού είναι να συµβάλλει σε ένα υψηλό επίπεδο ασφάλειας δικτύων και πληροφοριών εντός της Ένωσης και να διαπλάθει αντίληψη για την ασφάλεια δικτύων και πληροφοριών προς όφελος των πολιτών, των καταναλωτών, των επιχειρήσεων και των οργανισµών του δηµόσιου τοµέα στην Ευρωπαϊκή Ένωση, συµβάλλοντας έτσι στην οµαλή λειτουργία της εσωτερικής αγοράς. Με τον Κανονισμό αριθ. 526/2013 του Συμβουλίου της ΕΕ εισήχθηκαν τροποποιήσεις στον τρόπο λειτουργίας και την οργάνωση του οργανισμού.

Αποστολή
--------

Ο ENISA ιδρύθηκε αρχικά το 2004 για να αντιµετωπίσει τις απειλές και τις πιθανές επακόλουθες παραβιάσεις της ασφάλειας δικτύων και πληροφοριών. Έκτοτε, οι προκλήσεις που αφορούν την ασφάλεια δικτύων και πληροφοριών µεταβλήθηκαν λόγω των τεχνολογικών εξελίξεων και των εξελίξεων στην αγορά, και αποτέλεσαν αντικείµενο περαιτέρω προβληµατισµού και διαλόγου, οδηγώντας σήµερα στην ανάγκη για επικαιροποίηση, για λεπτοµερέστερη περιγραφή των συγκεκριµένων προβληµάτων που διαπιστώθηκαν και αξιολόγηση του τρόπου µε τον οποίο αυτά επηρεάζονται από το µεταβαλλόµενο περιβάλλον στην ασφάλεια δικτύων και πληροφοριών.

O οργανισμός έχει συµβουλευτικό και συντονιστικό ρόλο κατά τη συγκέντρωση και ανάλυση δεδοµένων για την ασφάλεια των πληροφοριών. Χρησιµεύει ως κέντρο εµπειρογνωσίας στο οποίο µπορούν να απευθύνονται τα κράτη µέλη και τα ευρωπαϊκά θεσµικά όργανα για γνωµοδότηση και παροχή συµβουλών σε τεχνικά θέµατα ασφάλειας.·Εξασφαλίζει τη διαλειτουργικότητα δικτύων και συστηµάτων πληροφοριών, όταν τα κράτη µέλη εφαρµόζουν τεχνικές απαιτήσεις οι οποίες επηρεάζουν την ασφάλεια. Καταγράφει τις σχετικές ανάγκες τυποποίησης και αξιολογεί τα υφιστάµενα πρότυπα ασφαλείας και συστήµατα πιστοποίησης, και προάγει την ευρύτερη δυνατή χρήση τους για τη στήριξη της ευρωπαϊκής νοµοθεσίας. Υποστηρίζει τη διεθνή συνεργασία στο εν λόγω πεδίο, η οποία καθίσταται όλο και περισσότερο αναγκαία, δεδοµένης της παγκόσµιας διάστασης της ασφάλειας δικτύων και πληροφοριών.

Ο ENISA υποστήριξε τα προγράμματα Cyber Europe το 2010, το 2012 και 2014 που περιλάμβαναν ασκήσεις ετοιμότητας όσον αφορά την ασφάλεια στον κυβερνοχώρο σε πανευρωπαϊκό επίπεδο.

Οργάνωση
--------

Ο ENISA διοικείται από τον εκτελεστικό διευθυντή, και υποστηρίζεται από ένα επιτελείο που απαρτίζεται από εμπειρογνώμονες που αντιπροσωπεύουν τους σχετικούς ενδιαφερόµενους, όπως τον κλάδο των τεχνολογιών των πληροφοριών και των επικοινωνιών, τις οµάδες καταναλωτών, τους πανεπιστηµιακούς που είναι ειδικοί στην ασφάλεια δικτύων και πληροφοριών, και τις αρχές επιβολής του νόµου και προστασίας της ιδιωτικής ζωής. Ο οργανισμός εποπτεύεται από το διοικητικό συμβούλιο, το οποίο αποτελείται από εκπροσώπους των κρατών μελών της ΕΕ, της Ευρωπαϊκής Επιτροπής και άλλων ενδιαφερόμενων ομάδων. Η Μόνιμη Ομάδα Ενδιαφερομένων ιδρύθηκε από και δίνει συμβουλές στον εκτελεστικό διευθυντή.

Ο ENISA είναι ο μόνος μεταξύ των 32 αποκεντρωμένων οργανισμών της Ευρωπαϊκής Ένωσης που δεν έχει σύμβαση αορίστου χρόνου. Ο οργανισμός είχε προϋπολογισμό €32 εκατ. (συνολικά για τα έτη 2005 - 2009). Το 2007, η Ευρωπαία Επίτροπος Βιβιάνα Ρέντινγκ πρότεινε να ενσωματωθεί ο ENISA σε μια νέα Ευρωπαϊκή Αρχή για την Αγορά Ηλεκτρονικών Επικοινωνιών (EECMA). Το 2010 η Επίτροπος Νέλι Κρους επεσήμανε ότι η Ευρωπαϊκή Επιτροπή ήθελε μία ενισχυμένη υπηρεσία. Η σύμβαση του οργανισμού επεκτάθηκε μέχρι το 2012 με ετήσιο προϋπολογισμό €8 εκατ. υπό την ηγεσία του Δρ. Ούντο Χέλμπρεχτ.

Επί του παρόντος ο οργανισμός απασχολεί προσωπικό 65 ατόμων. Από τον Οκτώβριο του 2009 διαθέτει και γραφείο διασύνδεσης στην Αθήνα.

Εκτελεστικός διευθυντής
-----------------------

* 2004 - Οκτώβριος 2009 : ο Κ. Αντρέα Πιρότι (Ιταλός υπήκοος και πρώην Αντιπρόεδρος της *Marconi Επικοινωνίες*)
* Οκτώβριος 2009 – Οκτώβριος 2019 : Δρ Ούντο Χέλμπρεχτ (Γερμανός υπήκοος και πρώην πρόεδρος/διευθυντής του Ομοσπονδιακού Γραφείου για την Ασφάλεια των Πληροφοριών της Γερμανίας)
* Οκτώβριος 2019 – σήμερα : ο Κ. Juhan Lepassaar (της Εσθονίας)

Αναφορές
--------

1. ↑  «ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά µε τον Ευρωπαϊκό Οργανισµό για την Ασφάλεια ∆ικτύων και Πληροφοριών (ENISA)».
2. 1 2 3  «ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά µε τον Ευρωπαϊκό Οργανισµό για την Ασφάλεια ∆ικτύων και Πληροφοριών (ENISA)».
3. ↑  «EUROPA - Press Releases - Digital Agenda: cyber-security experts test defences in first pan-European simulation». Ανακτήθηκε στις 10 Νοεμβρίου 2010.
4. ↑  «Cyber Europe 2010». Ανακτήθηκε στις 3 Νοεμβρίου 2014.
5. ↑  «Cyber Europe 2012». Ανακτήθηκε στις 3 Νοεμβρίου 2014.
6. ↑  «Cyber Europe 2014». Ανακτήθηκε στις 3 Νοεμβρίου 2014.
7. ↑  Toby Vogel (March 6, 2013), Network security agency moves staff out of Crete *European Voice*.
8. ↑  Lorraine Mallinder (May 14, 2008), Enisa – an agency fighting for its survival *European Voice*.
9. ↑  «Κείμενα που εγκρίθηκαν - Τετάρτη 24 Σεπτεμβρίου 2008 - Ευρωπαϊκή Αρχή για την Αγορά Ηλεκτρονικών Επικοινωνιών \*\*\*I - P6\_TA(2008)0450». *www.europarl.europa.eu*. Ανακτήθηκε στις 2 Μαΐου 2019.
10. ↑  Catherine Stupp (March 24, 2016), Cash-strapped EU cybersecurity agency battles Greece to close expensive second office *EurActiv*.
11. ↑  Lorraine Mallinder (April 29, 2008), MEPs on mission to threatened agency *European Voice*.
12. ↑  Anonymous (16 Ιουνίου 2016). «European Union Agency for Network and Information Security (ENISA)». *Ευρωπαϊκή Ένωση* (στα Αγγλικά). Ανακτήθηκε στις 2 Μαΐου 2019.
13. ↑  Toby Vogel (March 6, 2013), Network security agency moves staff out of Crete *European Voice*.
14. ↑  Catherine Stupp (March 24, 2016), Cash-strapped EU cybersecurity agency battles Greece to close expensive second office *EurActiv*.
15. ↑  Capital.gr. «Επίσκεψη του Κυριάκου Πιερρακάκη στα γραφεία του ENISA». *Capital.gr*. Ανακτήθηκε στις 30 Απριλίου 2021.

Εξωτερικοί σύνδεσμοι
--------------------

* Ευρωπαϊκός Οργανισμός Ασφάλειας Δικτύων και Πληροφοριών

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 149451445
* LCCN: no2006035337
* ISNI: 0000 0001 2182 0890
* GND: 10124170-7
* SELIBR: 260748
* SUDOC: 159182859
* BNF: cb16220857x (data)
* NLA: 40598968
* NKC: kn20091105007

 |

 |